**Balatonfüredi prímásverseny**

**AZ ANNA-BÁL PRÍMÁSVERSENYE**

**Balatonfüred, 2019. július 23-24.**

**A balatonfüredi Anna-bál mindig is az ország legelőkelőbb báljai közé tartozott, ahol a haza legjelesebb művészei, közéleti szereplői nyaranként találkoztak. 2013-tól az Anna-bál kísérő rendezvényei közé tartozik a Kárpát-medencei Prímásverseny is.**

2013-ban a Balatonfüredi Önkormányzat és a Hagyományok Háza nagy sikerrel rendezte meg az első Anna-bál prímásversenyét. A nagy múltú cigányprímások és minden második évben a hagyományos népzenészek bemutatkozásához az Anna-bálra készülő Balatonfüred kiválóan illeszkedik.

2019-ben ismét pályázhat minden, a klasszikus cigányzenei hagyományt művelő hegedűs. A nyilvános színpadi versenyt a balatonfüredi Anna-bál előtti héten a keddi és a szerdai napokon tartják. A zsűri tagjai a magyar népies műzene elismert szakemberei Radics Ferenc a Magyar Állami Népi Együttes zenekarvezető prímása, Magyar Köztársasági Arany Érdemkereszttel kitüntetett és Liszt-díjas hegedűművész, 2000-es Millenium Aranyvonó Párbaj győztese, ifj. Kállai Kiss Ernő Liszt-díjas, a Margitszigeti Danubius Nagyszálló zenekarvezető prímása és Roby Lakatos magyar hegedűvirtuóz, világzenész.

A versenyen minden prímásnak három produkciót kell előadnia, két kötelező versenyszámot és egy szabadon választottat. Az elbírálás során kiemelt szempontnak számít a dallamválogatás zeneesztétikai értéke, a bemutatott dallamok stílushű előadásmódja, illetve az előadó egyéni, művészi kisugárzása. A zsűri egy alapszintű követelményrendszer mentén (a játék ritmikai, intonációs jellemzői, stílusismeret, hagyományhűség) választja ki a győztest és a gálaműsor fellépőit.

Szerda este a legjobb produkciókból és meghívott előadók műsorszámaiból szerkesztett gálakoncertet rendeznek a Gyógy téren felállított nagyszínpadon.

Díjazások:

I. díj: nettó 1 millió forint értékű pénzjutalom,

II. díj: 500 000 Ft értékű pénzjutalom,

III. díj: 300 000 Ft értékű pénzjutalom

Balatonfüred Város Önkormányzata felajánlásában.

A nyertes fellép a 195. Anna-bálon

Különdíj: Rácz Pál hegedűkészítő mester által felajánlott hegedű

Helyszínek:

2019. július 23., 15:00 Kisfaludy Galéria  
2019. július 24., 10:00 Kisfaludy Galéria  
2019. július 24., 21:00 Gála a Gyógy téren